
СЫБАЙЛАС ЖЕМҚОРЛЫҚҚА ҚАРСЫ СТАНДАРТ

1. Жалпы ережелер
    1.1. Осы «Анар ауылдық округі әкімінің аппараты» мемлекеттік мекемесінің Сыбайлас жемқорлыққа қарсы стандарты (бұдан әрі – Сыбайлас жемқорлыққа қарсы стандарт) Қазақстан Республикасының «Сыбайлас жемқорлыққа қарсы іс-қимыл туралы» Заңының 10-бабына, сондай-ақ Қазақстан Республикасы Сыбайлас жемқорлыққа қарсы іс-қимыл агенттігі Төрағасының 2024 жылғы 31 желтоқсандағы № 285 бұйрығымен бекітілген Сыбайлас жемқорлыққа қарсы стандарттарды қалыптастыру жөніндегі әдістемелік ұсынымдарға сәйкес әзірленді.

    1.2. Сыбайлас жемқорлыққа қарсы стандарт сыбайлас жемқорлықтың алдын алуға, сыбайлас жемқорлық тәуекелдерін төмендетуге, сыбайлас жемқорлыққа қарсы мәдениетті қалыптастыруға және мемлекеттік қызметшілердің өздерінің лауазымдық міндеттерін адал орындауын қамтамасыз етуге бағытталған ұсынымдар мен мінез-құлық қағидаларының жүйесін білдіреді.

    1.3. Осы Стандарттың талаптары ұйымның барлық жұмыскерлеріне, басшыларына, сондай-ақ ұйыммен еңбек немесе шарттық қатынастарда тұрған өзге де тұлғаларға олардың құзыреті шегінде қолданылады.

2. Сыбайлас жемқорлыққа қарсы стандарттың мақсаты

Сыбайлас жемқорлыққа қарсы стандарттың мақсаты:

1) сыбайлас жемқорлық құқық бұзушылықтардың алдын алу;

2) сыбайлас жемқорлық тәуекелдерін анықтау және барынша азайту;

3) Қазақстан Республикасының заңнамасы талаптарының сақталуын қамтамасыз ету;

4) әкім аппараты қызметінің ашықтығы мен жариялылығын арттыру;

5) сыбайлас жемқорлыққа төзбеушілік көзқарасын қалыптастыру;

6) халықтың мемлекеттік органдарға деген сенімін нығайту.

2.1. Осы Сыбайлас жемқорлыққа қарсы стандарттың талаптары лауазымдық міндеттерді орындау, басқарушылық шешімдер қабылдау, жеке және заңды тұлғалармен өзара іс-қимыл жасау, сондай-ақ азаматтардың өтініштерін қарау кезінде ескеріледі.

3. Негізгі қағидаттар

3.1. «Анар ауылдық округі әкімінің аппараты» мемлекеттік мекемесінің қызметі мынадай негізгі қағидаттар негізінде жүзеге асырылады:

1) заңдылық – Қазақстан Республикасының Конституциясын, заңдарын және Қазақстан Республикасының өзге де нормативтік құқықтық актілерін мүлтіксіз сақтау;

2) адалдық – лауазымдық міндеттерді адал, объективті, сапалы және уақтылы орындау;

3) ашықтық және жариялылық – заңнамада белгіленген шектерде мемлекеттік органның қызметі туралы ақпараттың қолжетімділігін қамтамасыз ету;

4) қоғамдық мүдделердің басымдығы – лауазымдық өкілеттіктерді жеке, отбасылық, топтық немесе өзге де қызметтік емес мүдделерде пайдалануға жол бермеу;

5) әділдік және бейтараптық – жеке қарым-қатынастарға, мүліктік жағдайға, туыстық және өзге де байланыстарға қарамастан шешімдер қабылдау;

6) сыбайлас жемқорлыққа нөлдік төзімділік – сыбайлас жемқорлықтың және сыбайлас жемқорлық сипатындағы мінез-құлықтың кез келген көріністеріне жол бермеу;

7) жауапкершілік – жұмыскерлердің сыбайлас жемқорлыққа қарсы талаптарды сақтау үшін жеке жауапкершілігі;

8) мүдделер қақтығысының алдын алу – жеке мүдделіліктің лауазымдық міндеттерді объективті орындауға әсер етуі мүмкін жағдайларды уақтылы анықтау және реттеу;

9) азаматтардың құқықтары мен заңды мүдделерін құрметтеу – негізсіз бас тартуға, созбалаңдыққа, кедергілер жасауға немесе жекелеген тұлғаларға негізсіз артықшылықтар беруге жол бермеу.

4. Жауапты тұлғалар және бөлімшелер

4.1. Осы Стандарттың талаптарын бұзған тұлғалар Қазақстан Республикасының заңнамасына және ұйымның ішкі актілеріне сәйкес жауапкершілікке тартылуы мүмкін.

4.2. Сыбайлас жемқорлық құқық бұзушылық жасағаны үшін Қазақстан Республикасының заңнамасында белгіленген тәртіппен тәртіптік, әкімшілік немесе қылмыстық жауапкершілік туындауы мүмкін.

4.3. Осы Стандарттың сақталуын бақылауды Аршалы ауданы Анар ауылдық округінің әкімі Б.Н. Мусабеков жүзеге асырады.

4.4. Ұйымның жұмыскерлері осы Стандартпен қол қойып танысады және оның талаптарын сақтауға міндеттенеді.

4.5. Стандарт ұйым қызметіндегі өзгерістерді, анықталған сыбайлас жемқорлық тәуекелдерін және Қазақстан Республикасының заңнамасындағы өзгерістерді ескере отырып қайта қаралуы мүмкін.

4.6. Осы Стандарт ұйым басшысының тиісті актісі бекітілген күннен бастап қолданысқа енгізіледі.

5. Мүдделер қақтығысының алдын алу және реттеу

5.1. Аппарат жұмыскерлері жеке мүдделері олардың лауазымдық міндеттерін объективті орындауына әсер етуі немесе әсер ететіндей көрініс тудыруы мүмкін жағдайлардың алдын алуға міндетті.

5.2. Ықтимал мүдделер қақтығысы жағдайларына мыналар жатқызылуы мүмкін:

1) жақын туыстарына, жұбайына (зайыбына) немесе жекжаттарына қатысты мәселені қарау;

2) мемлекеттік қызметшінің жеке, мүліктік не өзге де қатынастармен байланысты тұлғаларға немесе ұйымдарға қатысты шешімдер қабылдауы;

3) жеке пайда алуға әкелуі мүмкін шешімдер қабылдауға қатысу;

4) қызметтік ақпаратты жеке мүдделерінде пайдалану;

5) лауазымды тұлғаның объективтілігі мен бейтараптығына әсер етуі мүмкін өзге де мән-жайлар.

5.3. Мүдделер қақтығысы туындаған кезде жұмыскер бұл туралы Анар ауылдық округінің әкіміне немесе тікелей басшысына дереу хабарлауға және оны реттеу туралы шешім қабылданғанға дейін тиісті мәселені қарауға қатыспауға міндетті.

5.4. Мүдделер қақтығысының алдын алу мақсатында:

1) өзіне, жақын туыстарына, жұбайына (зайыбына), жекжаттарына немесе жеке қарым-қатынастағы өзге де тұлғаларға пайдасына шешім қабылдауға;

2) мүліктік немесе мүліктік емес пайда алу үшін қызметтік жағдайын пайдалануға;

3) қызметтік өкілеттіктерін пайдалана отырып жеке немесе заңды тұлғаларға жәрдем көрсетуге;

4) жеке мүдделілік болған кезде шешім қабылдауға қатысуға жол берілмейді.

5.5. Мүдделер қақтығысын реттеу Қазақстан Республикасының заңнамасында көзделген ұйымдастырушылық шараларды қабылдау арқылы, оның ішінде жұмыскерді тиісті мәселені қарауға қатысудан шеттету, оның лауазымдық міндеттерін өзгерту немесе өзге де қажетті шараларды қабылдау арқылы жүзеге асырылады.

6. Сыбайлас жемқорлық тәуекелдерінің картографиясы

6.1. Субъект сыбайлас жемқорлық тәуекелдеріне жыл сайын ішкі талдау жүргізіп, тәуекелдер картасын және оларды жою жөніндегі іс-шаралар жоспарын қалыптастырады.

6.2. Сыбайлас жемқорлық тәуекелдерін жою жөніндегі іс-шаралар жоспары қоғамдық бақылауды қамтамасыз ету мақсатында Субъектінің ресми интернет-ресурсында жарияланады.

7. Сыйлықтар және қонақжайлылық таныту

7.1. Жұмыскердің қызметтік міндеттерін орындауына немесе шешімдер қабылдауына ықпал ету мақсатында ақша қаражатын, сыйлықтарды, көрсетілетін қызметтерді немесе өзге де материалдық құндылықтарды алуға немесе беруге жол берілмейді.

7.2. Егер жұмыскер сыйлықтың немесе өзге де ұсыныстың оның қызметтік шешіміне ықпал ету мақсатында беріліп отырғандығы деп есептесе, ол оны қабылдаудан бас тартуға міндетті.

7.3. Заңсыз сыйақы, сыйлық немесе өзге де пайда ұсынылған жағдайда жұмыскер бұл туралы ұйым басшысына немесе сыбайлас жемқорлыққа қарсы іс-қимыл мәселелері жөніндегі жауапты тұлғаға хабарлауға міндетті.

8. Қорытынды ережелер

8.1. Осы Сыбайлас жемқорлыққа қарсы стандарт «Анар ауылдық округі әкімінің аппараты» мемлекеттік мекемесінің жұмыскерлері үшін олардың лауазымдық міндеттерін орындауға қатысты бөлігінде міндетті болып табылады.

8.2. Осы Сыбайлас жемқорлыққа қарсы стандарт оны бекіткен күннен бастап күшіне енеді.
